สำหรับร้านเสน่ห์ดอยหลวง น้าอ้วนเชื่อว่าเป็นร้านอาหาร ร้านหนึ่งที่คนเชียงดาวรู้จักกันดี แต่สำหรับชาวต่างอำเภอหากต้องการที่จะแวะไปเยี่ยมก็ให้เดินทางไปถนนสาย By Pass ไปได้เลยครับ หากไปไม่ถูกอาศัยพิกัด Google Map 19.372471, 98.947775 นำทางไปก็ได้ครับ (น้าอ้วนใช้วิธีนี้บ่อย ถ้าหากไปร้านที่ไกลๆ และไม่เคยไปมาก่อน)

ร้านนี้เพิ่งเปิดตัวเมื่อช่วงเดือนเมษายน 2555 นี้เองครับ ซึ่งร้านนี้ก็ยังสร้างไม่เสร็จ 100% นะครับ ก็มีการต่อเติมไปเรื่อยๆ ครับ บรรยากาศทั้งร้านจะเป็นแบบโอเพ่นแอร์ ไม่มีห้องแอร์บริการนะครับ ซึ่งจะมีอยู่หลายโซนด้วยกัน ทั้งแบบซุ้ม แบบโต๊ะ หรือแบบเทอเรส แวดล้อมไปด้วยทุ่งนา ซึ่งปลูกพืชหมุนเวียนกันไปเรื่อยๆ ตลอดทั้งปี และที่สำคัญร้านนี้สามารถมองเห็นดอยหลวงได้อย่างชัดเจนเลยครับ

บรรยากาศบริเวณร้านในเวลากลางคืน ก็สวยไม่แพ้ตอนกลางวันเลยนะครับ ซึ่งบรรยากาศในตอนกลางคืนแนะนำเป็นอย่างยิ่งสำหรับใครที่ต้องการมาดินเนอร์กันแบบโรแมนติก เพราะบรรยากาศอันเอื้ออำนวยมาก และถ้าเป็นฤดูหนาว แถวนี้จะมีลมเย็นๆ พัดโชยมา ชวนให้ขนลุกเลยทีเดียวครับ

เมนูอาหารของที่นี่เท่าที่ถ่ายรูปมาเป็นเพียงบางส่วนนะครับ อาหารค่อนข้างหลากหลาย และราคาไม่แพงเลยครับ หรือหากใครไม่อยากทานอาหาร ก็แวะมาดื่มกาแฟทานขนมได้ครับ ที่นี่เขาก็มีให้บริการเหมือนกัน

จากคำบอกเล่า ของนักชิมอันดับต้นๆ ของเชียงใหม่ (แต่แพ้น้าอ้วนนิดหนึ่ง 555) เมนูแรกที่สั่งมาคือหมูตกครก จานนี้ที่จริงก็คือส้มตำนั่นแหละครับ แต่เปลี่ยนจากเส้นมะละกอมาเป็นหมูลวกแทน รสชาติจัดจ้าน ครบรสและหมูนุ่มดีครับ ส่วนจานที่สองปลาทับทิมนึ่งบ๊วย เสิร์ฟมาพร้อมกับน้ำจิ้มรสเด็ด หอมบ๊วย ปลาสด เนื้อเด้ง หวาน อร่อย ส่วนแกงคั่วหอยขม รสชาติอร่อย แต่ออกหวานไปนิดหนึ่ง และเครื่องดื่มคือโกโก้ หวาน มัน เข้มข้น แต่อาจจะไม่เท่ากับร้านกาแฟดังๆ ในตัวเมือง แต่ก็สมกับราคาครับ

ร้านนี้ก็เป็นร้านอาหารอีกร้านหนึ่งที่น่าสนใจ ใครได้ไปเที่ยวอำเภอเชียงดาว ได้ไปเยือนดอยหลวง ก็อย่าลืมแวะไปทานข้าว หรือแวะทานกาแฟก็ได้นะครับ แต่สำหรับใครที่ไปช่วงตอนกลางคืน ถนนเส้นนี้จะมืดมากนะครับ เพราะไม่มีไฟกริ่งสองข้างทาง และหากไปวันที่ร้านมีลูกค้าเยอะๆ ก็อาจจะต้องรอนานนิดหนึ่ง เพราะร้านนี้เขาทำในลักษณะธุรกิจครอบครัว พนักงานมีไม่เยอะครับ แต่ก็ถือว่าเป็นร้านที่บรรยากาศดี อาหารอร่อย และราคาไม่แพงอีกร้านหนึ่ง ที่ต้องแนะนำ